抱拙以三通鼓爲韻見寄次韻
作者：胡仲弓
朝代：宋

paragraphs: 夜闌缺月浸寒潭，亂山倒影空中涵。
此時萬籟寂無語，碧雲鬰結如晴嵐。
可人已趁春風去，舉盃對影成三三。
割席賦詩鬭擊鉢，舟中醉卧推枕函。
紅塵瞇目空相蒙，千金市駿輕花驄。
何如濃墨恣揮灑，筆鋒掃退江文通。
錦繡叢中燕鶑侶，惜花愛作風光主。
何如揮麈共清談，朝訪安石暮夷甫。
焚香燒燭恣狂吟，管甚鼕鼕催五鼓。